In nomine Patris, et Filii et Spiritus-Sancti, amen. Omnibus presentes litteras inspecturis, magister Odo, officialis curie Senon., in Domino salutem. Felisius, dictus Maugars, peticionem suam in Senon. curia contra homines infrascriptos edidit et proposuit in hunc modum: Dicit et proponit in jure, coram nobis, Felisius, dictus Maugart, contra Ansellum Morelli, Girardum Godet, Johannem Morelli, Ogerum, filium defuncti Christiani Guiberdi, Matheum Poniet, Robinum Allerium, Johannem Allerium, Henricum Baroli, Stephanum generum Anselli predicti, Ansellum Bedins et Johannem dictum Cuynon, quod cum ipse Felisius fuisset electus et institutus a parrochianis ecclesie Sancti-Martini-super-Orosam, de consensu et voluntate domini Johannis de Pertis, canonici Senon., qui in villa Sancti-Martini prebendam suam Senon. percipit, et exercet ibidem juridictionem temporalem, nomine et loco capituli Senon., ad quod capitulum predicta jurisdictio pertinet dicte ville, custos ad custodiendum fructus terrarum et vinearum sitarum in territorio et in parrochia dicte ville anni proximo preteriti, et consuetum sit et usitatum ac diu observatum in dicta villa quod custos predictorum fructuum a dictis parrochianis electus et institutus de assensu capituli supradicti, vel illius qui loco ipsius est ibidem, percipit unam gelinam bladi, quolibet anno, ab illis qui terras habent in dicto territorio et in dicta parrochia, et duos denarios pro quolibet arpento vinee, ab illis qui vineas habent in dicto territorio et in dicta parrochia, ratione custodie; et predicti homines terras et vineas in dicto territorio habent et parrochia, nec reddiderint ipsi Felisio, scilicet, pro terris suis unam gelinam, nec pro quolibet arpento vinearum suarum duos denarios ratione custodie, sicut in dicto anno dictos fructus custodient, immo reddere contradicent injuste. Petit dictus Felisius, quemlibet predictorum hominum compelli ad reddendum ipsi Felisio unam gelinam bladi pro terris suis et pro quolibet arpento vinearum suarum duos denarios ratione custodie dictorum fructuum pro anno preterito. Deinde, lite super premissis legitime contestata, prout dicti Girardus Godet (et alii supradicti) pro quibus caverunt ad penam decem solidorum, scilicet pro utroque de rath (sic) diei jovis in octabiis Epiphanie Domini recognoverunt et confessi fuerunt, coram nobis, sicut in quodam instrumento curie Senon. super hoc confecto, quod sic incipit: Omnibus presentes litteras inspecturis, magister Odo, officialis curie Senon., in Domino salutem. Notum facimus quod coram nobis constituti magister Regnaudus de Massengiaco et ceteri, sic terminatus: Datum die jovis anno Domini Mº CCº quinquagesimo-quinto plenius continetur; jurato hinc inde a partibus de calumpnia positionibus etiam ex parte dicti Felisii factis et responsionibus ad eas subsecutis, testibusque ex parte dicti Felisii contra dictos homines ad fundandam intentionem suam productis, juratis, receptis, attestationibus eorum publicatis, prout nobis per acta judicii coram nobis exhibita constitit evidenter: Demum, die martis ante festum Beati-Andree apostoli, per citationem partibus assignata de diffinitiva sententia audienda, dicto Felisio, coram nobis presente et instante sententiam ferri poscente, dictoque Girardo Godet per se coram nobis similiter comparente, set minus sufficienter expectante, aliis hominibus non venientibus, nec pro se mittentibus, set per contumaciam absentibus scilicet usque ad diem Sabbati sequentem, de gracia expectatis, consideratis omnibus que nos de jure movere poterant et debebant, deliberato consilio, dictum Girardum Godet in una gelina et tribus obolis, dictum Johannem Morelli in una gelina, dictum Ogerium filium defuncti Christiani, in una gelina, et duobus denariis; dictum Matheum Poignet, in una gelina et duobus denariis; dictum Robinum Allerium, in uno denario; dictum Henricum Baroli, in duobus denariis; dictum Stephanum generum Anselli, in una gelina et duobus denariis; dictum Ansellum Bedins, in duobus denariis; dictum Johannem Coynum, in una gelina et duobus denariis; dictum Ansellum Morelli, in una gelina bladi, reddendis dicto Felisio, per diffinitivam sententiam condempnamus secundum proposita, confessa et probata; questionem expensarum in lite factarum eidem Felisio per eandem sentenciam reservantes. Actum, dicta die sabbati post dictum festum Beati-Andree apostoli, anno Domini Mº CCº quinquagesimo-sexto, mense decembri.